浴蠶沙溪水一首爲上饒陳烈婦作
作者：戴表元
朝代：宋

paragraphs: 浴蠶沙溪水，採桑玉山巔。
絲成白稜稜，膠作烈婦絃。
烈婦何所言，絃中意纏綿。
一說鸞影孤，二訴雛巢穿。
巢穿尚可葺，影孤恨終天。
有食不自肥，衆禽仰喉咽。
真宰憫其疲，勞役盡弛蠲。
及今雛長成，雛群亦蹁躚。
朝陽照岩林，枯槁生光妍。
黄蘗誰謂苦，鐵石誰謂堅。
請君屏俗耳，聽我沙溪篇。